Ondersoek kom oor ‘hardhandige polisie optrede’Studente buite die parlement. Foto: Twitter Advokaat Vusi Pikoli, provinsiale polisie-ombudsman, het die Wes-Kaapse regering Vrydag ingelig dat sy kantoor die polisie se optrede sal ondersoek. Talle studente het vandeesweek beweer polisiebeamptes het hulle onnodig hardhandig hanteer en rondgeruk. Helen Zille, die Wes-Kaapse premier, het vroeër Vrydag die Stellenbosch Universiteit besoek, waar sy vir twee ure lank met studente gesels het. “Studente is geregtig om kwaad te wees oor die bekostigbaarheid van universiteite. Hulle het ook hul kommer uitgespreek oor hoe die SAPD die betogings hanteer het,” het sy gesê. Sy het bygevoeg die ondersoek deur die polisie-ombudsman sal ‘n geleentheid vir studente bied om hul klagtes te lug. “Ons doen ‘n beroep op studente wat na bewering deur die SAPD mishandel is, om na vore te kom en die Ombudsman te help met die ondersoek,” het sy gesê. Lede van die publiek kan ook klagtes by die kantoor van die polisie-ombudsman aanmeld.